Vruntlichenn gruth, erszamenn vorszichtigenn vnnde wolwiszenn bezunderenn gude frunde. Vor my ysz irschenen de erszame vnnde vorsichtige Diderick Hanszzon, myn foged vnnde dener in Abow, vorgeuende vnnde beclagende, wo szin schipp em myt szinem gude in jwere stad Dansche ghearresteret wasz vmme etliche tichte, de ghemeyne kopman em tho lede, he den kop vppe den roggenn, den tho den tiden de kopmanne tho Abow hadden, he dat scholde vpp gheszettet hedde, darvo&#x0364;r sze em szin schipp arrestereden myt szynem gude, wor for he mochte szetten veer borgen szin dar wedder in tho kamende. Wor vmme ysz myn fruntliche bede, gy deme vorscreuen moghen szine borgen losz geuen vnnde szin schippe vnnde gut vmme dussze szake haluen nicht mer arresteren effte hinderen laten, wente dat gescheenn ysz szodane vppszettinghe dorch den richs rad. Effte dar iemant yppszeggen offte szake tho hadde, mochte vor vns komen wolden, denne wol borichten vor wat szake dat scheen ysz, mochtenn [ir] szodane moghe, arresteringhe vnnde hinderinghe auer mynes deners schipp vnnde gut nicht mir mogen auer gan latenn, vorschulde ick al wege. Wesz ick jw kan weszenn to willen, gode och bestand, do ick alle tyt gerne, kennet Got, deme ick de szuluen jwe erszamheide bouele langhe wolmogende to szyneme denste etc. Ghescreuen vnder mynem secrete ame auende Johannis et Pauli ame jar etc. xciiij°. Steen Stuer, riddere tho Gripszholm, Sweden richs gubernator.